Enkelspoor-speelplek vir dikwiele | News24
Enkelspoor-speelplek vir dikwiele
Hier by die Zebra Lodge begin die Jbay MTB-roetes reg op jou luukse tent se voorstoep.
TOT onlangs was jou branderplank en swembroek boaan die lys van wat jy moet inpak wanneer jy in "JBay" kom kuier, maar nie al die aksie is in die see nie.
Dorpe soos Hankey en Thornhill asook die nuwe Crossways-ontwikkeling is oortuig daarvan dat bergfiets-avonture die beste manier is om ekotoeriste te lok. Deesdae is dié streek 'n enkelspoor-speelplek van die boonste rak.
Die beste van alles is dat die roetes almal by mekaar aansluit. Dit beteken jy kan direk van die "JBay MTB Park" aansluiting vind by roetes wat deur Crossways Village, die Woodridge-skool en die Longmore-plantasies loop. Dit bied jou meer as 100 km se bergfietstrap – en die meeste daarvan is 'n pasgemaakte enkelspoor.
Dis juis hoekom ek en my gesin die afgelope Paasnaweek soontoe is. En 'n beter blyplek as die Zebra Lodge kry jy nie sommer nie. Hier suip die sebras water uit die swembad waarin jy afkoel.
Die Jbay MTB-roetes begin hier reg op jou luukse tent se voorstoep.
Die enkelspoorpaadjies begin bo by die Zebra Lodge met sy grasdak. Van hier kan jy bykans 20 km ver trap, stap of draf.
Hou jou oë oop, want jy deel dié soetdoringtonnels met rooibokke, sebras en selfs nou en dan 'n rooikat. Op my laaste draffie voor ons vertrek het ek een raakgeloop.
Nadat jy die Zebra Lodge se doringveld en kuswoud gegroet het, wag die res van die 3 Rivers Trail net anderkant die R102 op jou.
Die aanwysings is puik. Nadat jy oor 'n paar houtbruggies is, trap jy al op die Groen Appel-roete, deur 'n tonnel onderdeur die N2 tot by Cross­ways.
Jy bevind jou dan op melkboerterrein waar holsteinkoeie rustig in die lande wei en jou met groot oë aanstaar wanneer jy op jou fiets verbyblits.
Die broers Grant en Brett Puttergill boer al jare hier.
Hulle het kilometers se roetes op hul plase gebou nadat die bergfietsgogga hulle sowat 'n dekade gelede gebyt het.